የቤንሻንጉል ጉምዝ ክልል ስነ-ምግባርና ፀረ-ሙስና ኮሚሽን ኮሚሽነር ከስልጣን የተነሱበት መንገድ እያወዛገበ ነው
አዲስ አበባ ፣ ሐምሌ 11 ፣ 2005 (ዋኢማ) – የቤንሻንጉል ጉምዝ ክልል ስነ-ምግባርና  ፀረ-ሙስና ኮሚሽን ኮሚሽነር አቶ በላይ ወዲሻ የኮሚሽኑ አዋጅ  ከሚፈቅደው አሰራር ውጭ ከሃላፊነቴ እንድነሳ ተደርጌያለሁ ሲሉ ቅሬታማቅረባቸውን (ኤፍ ቢ ሲ) ዘግቧል፡፡አቶ በላይ ከሀላፊነቴ እንድነሳ የተደረኩት  ግምገማን በአስተማሪነት አልተቀበልክም በሚል ተራ ምክንያት ነው ይላሉ ፡፡በፌደራልም ይሁን በክልል ኮሚሽኖች ስራ ላይ የዋለው አዋጅ አንድ ኮሚሽነርን ከሃላፊነት ለማንሳት በቅድሚያ ሃላፊው በስራው ላይ ከስድስት ዓመት በላይ ሲቆይ ፣ ስራ ሊያስቀጥል የማያስችል ከባድ ህመም ሲያጋጥመው እና ከባድ የዲሲፕሊን ግድፈት ሲታይበት የሚሉት ይጠቀሳሉ።ይሁን እንጂ የእኔ ጉዳይ ከዚህ ይለያል ያሉት አቶ በላይ ፥ “ባልተገባ መንገድ ከመሬት ግዥ ፣ ፍትህና ሌሎች ጉዳዮች ጋር በተያያዘ የሙስና ወንጀል ተፈፅሞባቸው ለአስር አመታት ያህል የተዘጉትን ጉዳዮች አስከፍቼ  በምርመራ ሂደት እንዲቀጥሉ ማድረጌ ከጉዳዩ ጋር ግንኙነት አለው፡፡ ” ሲሉ ተናግረዋል ፡፡የቤንሻንጉል ጉምዝ ክልል ርዕሰ መስተዳዳር አቶ አህመድ ናስር በበኩላቸው ፥ የኮሚሽነሩን ከስልጣን መነሳት በግል እንዳላመኑበት ጠቁመው በሌሎች ባለስልጣናት የኮሚሽነሩ ከስልጣን መነሳት በአብላጫ ድምፅ  በመወሰኑ ስህተቱ ተፈጽሟል ብለዋል፡፡ሆኖም ግን የተደረገው ነገር የአዋጅ መጣስ መስሎ እንደሚሰማቸው የጠቀሱት ርዕሰ መስተዳድሩ ፥ በቀጣይ የተፈጠረውን ስህተት ለማረም መዘጋጀታቸውንም ነው የተናገሩት።የፌዴራል  ስነ-ምግባርና  ፀረ-ሙስና ኮሚሽን  ኮሚሽነር አሊ ሱሌይማን ደግሞ ፥ ምንም እንኳን  መስሪያ ቤታቸው ያለው የስራ ሃላፊነት ለክልል ኮሚሽኖች የስራ ትብብርና ድጋፍ ማድረግ ቢሆንም ፥ በግለሰቡ ላይ የተወሰደው እርምጃ ግን ህግን ያልተከተለ በመሆኑ ሊታረም ይገባል ነው ያሉት ፡፡አቶ በላይ ይመሩት የነበረው ኮሚሽን በሃገር አቀፍ ደረጃ በተካሄደ ጉባኤ የተሻለ አፈጻጸም ማሳየቱን የጠቀሱት ኮሚሽነር አሊ ፥ የተጣሰው ህግ ታይቶ ስህተት እንዲታረም ለክልሉ መንግስት ለሚመለከታቸው የስራ ሃላፊዎች አስተያየታቸውን ሰጥተዋል።